Lili Marleen (film)

Handling

Filmen finner sted under nasjonalsosialismen og handler om kjærlighetsforholdet mellom den tyske sangerinnen «Willie» og den sveitsiske jødiske komponisten «Robert Mendelsson». Først og fremst handler den imidlertid om den berømte soldatsangen «Lili Marleen», som ble berømt gjennom Lale Andersen.
Willie er en barsangerinne med begrenset suksess som bor i Zürich og Robert livnærer seg som pianist. De er kjærester og har planer om å gifte seg. Robert og hans far hjelper samtidig tyske jøder å flykte fra Tyskland. Da Willie vil hjelpe ham frykter Roberts rike og innflytelsesrike familie at hun kan være en nasjonalsosialist som kan være en risiko for prosjektet.
Etter en reise til Tyskland sammen med Robert sørger faren for at Willie blir nektet innreise i Sveits gjennom å hevde at hun ikke har betalt gjelden sin. Robert tar jobb som barpianist for å tjene inn beløpet som faren har sørget for at er nødvendig for at kjæresten kan komme tilbake. Strandet i Tyskland tar Willie imot et tilbud fra den nasjonalsosialistiske kulturtjenestemannen Henkel, som hjelper henne til berømmelse og rikdom. Hennes eneste nummer er soldatsangen «Lili Marleen», som blir gjort berømt gjennom henne og som også blir sterkt identifisert med henne, i en slik grad at hun blant soldater selv blir kjent som Lili Marleen. Sangen synges flere ganger i løpet av filmen, hver gang på en ny måte. Hun opptrer for soldater i fronten og under Wehrmachts ønskekonserter i Berliner Sportpalast, og blir en stjerne i Tyskland. Måten sangen hennes blir berømt på er riktig gjenfortalt.
Til tross for sitt nære forhold til sin pianist Taschner glemmer hun aldri Robert. Da han under et opphold i Tyskland oppsøker henne blir han arrestert, og de må late som de ikke kjenner hverandre. Willie hjelper ham gjennom å samarbeide med en antinazistisk gruppe som smugler fotografier av konsentrasjonsleirer til Roberts familie i Sveits som blir brukt til å forhandle frem en løslatelse av Robert. Dette vet imidlertid ikke Robert. Tilbake i Zürich gifter han seg med jødinnen Miriam.
Fordi hun har avvist Henkel og fordi han oppdager hennes forhold til Robert blir Willie selv innsatt i konsentrasjonsleir. Den antinazistiske gruppen sender en beskjed til Roberts familie. Robert er først likegyldig, men da faren forteller ham hva Willie har gjort for dem flyr Robert til London og får kringkastet et budskap om at sangerinnen som har gjort den populære sangen «Lili Marleen» berømt er drept i en konsentrasjonsleir på den tyskspråklige britiske propagandasenderen Soldatensender Calais. Nazistene reagerer med å løslate Willie fra konsentrajonsleiren og legge henne inn på sykehus. Etter at de har latt henne få bevis for at Robert er i sikkerhet i Sveits går hun med på å opptre igjen. Selv om hun er svært svak synger hun samme kveld under Wehrmachts ønskekonsert i Berliner Sportpalast. Mens hun synger sangen ser man Taschner, som Henkel sendte til Østfronten. Hans gruppe av soldater hører «Lili Marleen» og tror det er deres egne. Men det er fienden som hørte på «Lili Marleen» og alle blir skutt ned. Taschner dør mens hans ler.
Når Willie har sunget ferdig kommer meldingen om kapitulasjonen. Willie og Henkels nestkommanderende, som tidligere hjalp henne å smugle filmen, gjemmer seg i skogen, før Willie reiser til Zürich og oppsøker konserthuset hvor Robert arbeider. Der er Robert blitt dirigent for et symfoniorkester og holder en stor konsert med hele sin familie tilstede. Robert og Willie møtes en siste gang etter konserten da Robert kommer inn i siderommet mens publikum klapper. Konfrontert med Roberts kone Miriam forlater Willie konserthuset mens Robert er på scenen igjen, og filmen slutter.

Språk

Filmen ble laget på engelsk for et amerikansk marked, men er lansert i en tysk versjon der skuespillerne er dubbet.